
POBUDE
Odbor za ribištvo poziva Odbor za proračunski nadzor kot pristojni odbor, da v svoj predlog resolucije vključi naslednje pobude:
1.	je seznanjen s poročilom Računskega sodišča o letnih računovodskih izkazih Evropske agencije za nadzor ribištva (v nadaljnjem besedilu: agencija) za proračunsko leto 2022, letnim poročilom o dejavnostih agencije za leto 2022 ter analizo in oceno tega poročila, ki ju je izvedel upravni odbor agencije;
2.	izraža zadovoljstvo z izjavo Računskega sodišča, da so računovodski izkazi agencije za leto, ki se je končalo 31. decembra 2021, v skladu s finančno uredbo Unije in računovodskimi pravili, ki jih je sprejel računovodja Komisije; je seznanjen z ugotovitvami Računskega sodišča v zvezi z javnimi naročili, upravljavskimi in kontrolnimi sistemi ter uporabo prenosov;
3.	ugotavlja, da je proračunsko leto 2022 zaznamovalo okrevanje po posledicah pandemije covida-19 v prejšnjih dveh proračunskih letih, hkrati pa so se proračun in viri agencije EFCA še naprej povečevali za dodatne naloge in projekte, kot je predvideno v njenem enotnem programskem dokumentu za leto 2022; poudarja, da bi vojna v Ukrajini lahko vplivala na priznanje in merjenje nekaterih sredstev ter obveznosti v bilanci stanja in tudi na nekatere prihodke in odhodke, pripoznane v izkazu poslovnega izida v naslednjih poročevalnih obdobjih;
4.	ugotavlja, da je agencija v letu 2022 prejela 29,34 milijona EUR v obliki prispevka iz splošnega proračuna Unije, kar pomeni 40-odstotno povečanje v primerjavi z letom 2021; poudarja, da je agencija med tistimi z najnižjim letnim proračunom in skupnim številom zaposlenih, čeprav je bil kadrovski načrt povečan;
5.	ugotavlja, da je agencija v proračunskem letu 2022 izvedla 95,4 % svojega letnega delovnega programa; ugotavlja, da je agencija lahko izvajala svoje dejavnosti in izvrševala svoj proračun v skladu z načrti, pri čemer je skupno izvrševanje proračuna pri sredstvih za prevzem obveznosti znašalo 99,4 %, pri sredstvih za plačila pa 57,8 %, kar je veliko nižje kot v prejšnjem letu; je seznanjen s pojasnilom agencije, da je to zmanjšanje predvsem posledica časovnega zamika pri začetku delovanja treh patruljnih plovil za priobalni ribolov;
6.	opozarja, da agencija bistveno prispeva k izvajanju skupne ribiške politike, zlasti pri nadzoru ribištva in boju proti nezakonitemu, neprijavljenemu in nereguliranemu ribolovu, pozdravlja okrepitev zakupljenega patruljnega čolna agencije za izvajanje nadzora in inšpekcijskih pregledov ribištva v vodah Unije in mednarodnih vodah ter za podporo nacionalnim organom; poudarja sodelovanje agencije v večjih mednarodnih koalicijah proti nezakonitemu ribolovu, kot je operacija PESCAO;
7.	poudarja, da so za nadzor ribolovnih dejavnosti v prvi vrsti odgovorne države članice, agencija pa izvaja podporne naloge; poudarja, da bo agencija zaradi nedavno sprejete revidirane uredbe o nadzoru ribištva povečala obseg podpornih nalog; opozarja na pomembno dejstvo, da bi bilo povečanje nalog brez zadostnih sredstev za to nerazumno; zato poudarja, da je treba v prihodnjih letih poskrbeti, da bo imela agencija dovolj finančnih in človeških virov;
8.	ugotavlja, da je agencija v letu 2022 poročala o 47.592 inšpekcijskih pregledih (na morju in na kopnem), na podlagi katerih je bilo odkritih 5167 domnevnih kršitev, kar pomeni zmanjšanje inšpekcijskih pregledov za 11 % in povečanje domnevnih kršitev za 28 % glede na leto 2021; poudarja, da ugotovljeno zmanjšanje ni nujno povezano z zmanjšanjem nadzornih prizadevanj držav članic; poziva agencijo, naj priskrbi podrobnejše informacije o razlogih za te spremembe; poudarja, da imajo inšpekcijski pregledi in druge dejavnosti spremljanja ključno vlogo ne le pri ustreznem upravljanju ribjih staležev, temveč tudi pri zagotavljanju enakih konkurenčnih pogojev za ribiče Unije;

9.	v zvezi z bojem proti nezakonitemu, neprijavljenemu in nereguliranemu ribolovu poudarja, da ima agencija pomembno vlogo pri spodbujanju večje in usklajene uporabe nadzornih sistemov EU za boj proti nezakonitemu ribolovu;
10.	je seznanjen, da agencija pri podpori nacionalnim organom pri izvajanju funkcije obalne straže še naprej sodeluje z Evropsko agencijo za mejno in obalno stražo (Frontex) ter Evropsko agencijo za pomorsko varnost (EMSA) v skladu s členom 8 Uredbe (EU) 2019/473, meni, da je to sodelovanje primer sinergije med agencijami Unije, ki bi moral služiti kot vir navdiha za agencije na drugih področjih; poziva agencijo, naj si še naprej prizadeva v zvezi s tem, in meni, da je primerno okrepiti tudi sodelovanje med agencijo in Evropsko agencijo za okolje;
11.	poudarja vlogo agencije pri ponujanju gradnje zmogljivosti in usposabljanja tretjim državam ter njeno ključno vlogo pri zagotavljanju enakih konkurenčnih pogojev z vsemi obalnimi državami;
12.	je seznanjen, da je bil kadrovski načrt na dan 31. decembra 2021 v celoti uresničen, saj je bilo imenovanih 74 od 77 začasnih uslužbencev, odobrenih v proračunu Unije; je seznanjen s povečanjem odhodkov za zaposlene za 2,1 milijona EUR v primerjavi z letom 2021;
13.	je seznanjen s politiko agencije za spodbujanje enake obravnave uslužbencev in z njenim ciljem doseči uravnoteženo zastopanost spolov v smislu števila, razreda in ravni odgovornosti; obžaluje, da ženske predstavljajo le 38 % zaposlenih v razredu AD 8 ali višjih razredih, kar se v primerjavi z letom 2021 ni spremenilo; ugotavlja, da je treba storiti več, če želimo doseči enakost na vodstveni ravni; ponovno poziva agencijo, naj okrepi prizadevanja v zvezi s politiko enakosti spolov, da bi izboljšala tudi enakopravno zastopanost spolov na vodstveni ravni;
14.	poudarja tudi, da je pomembna uravnotežena geografska zastopanost med osebjem, da bi izpolnili enega od temeljnih ciljev Komisije, tj. biti blizu državljanom in odražati raznolikost držav članic; 
15.	poziva agencijo, naj še naprej redno posodablja in objavlja informacije o ustreznih sestankih izvršnega direktorja in zaposlenih z organizacijami ali samozaposlenimi osebami, ki sodelujejo pri oblikovanju in izvajanju politik Unije, da bi zagotovili popolno preglednost in zaupanje v dejavnosti agencije;
16.	predlaga, da se izvršni direktorici agencije podeli razrešnica glede izvrševanja proračuna agencije za proračunsko leto 2022.

